
Pakuotės lapelis: informacija pacientui

Aripiprazole Teva 15 mg tabletės
aripiprazolas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?

1.	Kas yra Aripiprazole Teva ir kam jis vartojamas 
2.	Kas žinotina prieš vartojant Aripiprazole Teva
3.	Kaip vartoti Aripiprazole Teva 
4.	Galimas šalutinis poveikis 
5.	Kaip laikyti Aripiprazole Teva 
6.	Pakuotės turinys ir kita informacija


1.	Kas yra Aripiprazole Teva ir kam jis vartojamas

Aripiprazole Teva sudėtyje yra veikliosios medžiagos aripiprazolo ir jis priklauso vaistų, vadinamų antipsichotikais, grupei. 

Šis vaistas vartojamas suaugusiesiems ir 15 metų bei vyresniems paaugliams, sergantiems liga, dėl kurios girdima, matoma arba jaučiama tai, ko nėra, atsiranda įtarumas, sutrinka mąstymas ir elgsena, kalba pasidaro nerišli, išblėsta emocijos, gydyti. Šia liga sergančius pacientus taip pat gali varginti bloga nuotaika, kaltės jausmas, nerimas ir įtampa. 

Aripiprazole Teva vartojamas suaugusiesiems bei 13 metų ir vyresniems paaugliams, sergantiems liga, kurios simptomai yra nenormaliai gera nuotaika, energijos perteklius, sumažėjęs miego poreikis, greita kalba, šuoliuojančios mintys ir (kartais) didelis dirglumas, gydyti. Aripiprazole Teva taip pat saugo nuo šios ligos atkryčio suaugusius pacientus, kurie anksčiau reagavo į gydymą Aripiprazole Teva.


2.	Kas žinotina prieš vartojant Aripiprazole Teva  

Aripiprazole Teva  vartoti draudžiama:
-	jeigu yra alergija aripiprazolui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Aripiprazole Teva.

Gydant aripiprazolu buvo pranešta apie savižudiškas mintis ir elgesį. Nedelsiant pasakykite gydytojui, jeigu Jums kilo minčių ar pojūčių apie savęs žalojimą.

Nedelsdami praneškite gydytojui, jeigu pasireiškė raumenų stingulys, sumažėjo lankstumas ir kartu prasidėjo didelis karščiavimas, prakaitavimas, pakito psichika arba pajutote labai dažnus arba nereguliarius širdies susitraukimus.

Pasitarkite su gydytoju, prieš pradėdami vartoti Aripiprazole Teva, jeigu:
· padidėjęs cukraus kiekis Jūsų kraujyje (pasireiškiantis tokiais simptomais kaip padidėjęs troškulys, didelis šlapimo kiekis, padidėjęs apetitas ir silpnumas) arba Jūsų šeimos nariai serga cukriniu diabetu; 
· atsirado priepuolių (traukulių), nes Jūsų gydytojas gali norėti Jus atidžiau stebėti; 
· Jums atsiranda nevalingų nereguliarių raumenų judesių, ypatingai veide; 
· Jums arba Jūsų šeimos nariams diagnozuota širdies ir kraujagyslių ligos (širdies ir kraujo apytakos ligos), insultas arba mikroinsultas, pakitęs kraujospūdis; 
· Jums arba Jūsų šeimos nariams yra arba buvo susidarę kraujo krešulių, kadangi buvo atvejų, kai jų susidarė vartojant vaistus nuo psichozės;
· anksčiau per daug žaidėte azartinius lošimus. 

Jei pastebėjote, kad Jums didėja kūno svoris, atsirado neįprastų judesių, pasireiškė kasdienę veiklą trikdantis mieguistumas, tapo sunkiau ryti arba pasireiškė alergijos simptomų, apie tai pasakykite gydytojui. 

Jei esate senyvo amžiaus pacientas ir sergate demencija (atminties ir kitų protinių sugebėjimų praradimas), Jūs arba Jūsų globėjai turi pasakyti gydytojui, jeigu esate sirgęs (sirgusi) insultu arba mikroinsultu. 

Jei Jūs ar Jūsų šeimos nariai arba globėjai pastebėjo, kad Jums pasireiškė potraukis ar troškimas elgtis Jums neįprastu būdu, ir negalite atsispirti tokiam impulsui, potraukiui ar pagundai, sukeliantiems poelgius, kurie gali būti žalingi Jums pačiam arba kitiems, pasakykite apie tai gydytojui. Tai vadinama impulso kontrolės sutrikimu, įskaitant tokio elgesio galimybę: nenugalimą įprotį lošti, besaikį valgymą ar išlaidavimą, per daug padidėjusį seksualumą arba nuolatinį mąstymą su išreikštomis seksualinėmis mintimis arba jausmais.
Jūsų gydytojui gali reikėti sumažinti dozę arba nutraukti gydymą.

Aripiprazolas gali sukelti mieguistumą, kraujospūdžio krytį stojantis, svaigulį ir gebėjimo judėti bei laikyti pusiausvyrą pokyčius, dėl ko galima nukristi. Turite būti atsargūs, ypač jeigu esate vyresnio amžiaus arba nusilpę.

Vaikams ir paaugliams
Šio vaisto negalima vartoti jaunesniems kaip 13 metų vaikams ir paaugliams. Šiems pacientams jo saugumas ir veiksmingumas nežinomi.

Kiti vaistai ir Aripiprazole Teva 
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Kraujospūdį mažinantys vaistai: Aripiprazole Teva gali sustiprinti vaistų kraujospūdžiui mažinti poveikį. Jei vartojate vaistus kraujospūdžiui mažinti, apie tai pasakykite gydytojui. 

Vartojant Aripiprazole Teva kartu su kai kuriais vaistais, gali Jūsų gydytojui prireikti koreguoti Aripiprazole Teva ar kitų vaistų dozę. Būtinai pasakykite gydytojui, jei kartu vartojate: 
· vaistų sutrikusio širdies ritmo atstatymui (pvz., chinidinas, amjodaronas, flekainidas); 
· antidepresantų arba vaistažolių preparatų depresijai ir nerimui gydyti (tokių kaip fluoksetinas, paroksetinas, venlafaksinas ir jonažolės preparatai); 
· vaistų nuo grybelio (pvz., ketokonazolas, itrakonazolas); 
· tam tikrų vaistų ŽIV infekcijai gydyti (pvz., efavirenzas, nevirapinas, proteazės inhibitoriai, tokie kaip indinaviras, ritonaviras); 
· prieštraukulinių vaistų epilepsijai gydyti pvz., karbamazepinas, fenitoinas, fenobarbitalis, primidonas);
· tam tikrų antibiotikų, vartojamų tuberkuliozei gydyti (pvz., rifabutinas, rifampicinas).

Šie vaistai gali didinti šalutinių poveikių riziką arba mažinti Aripiprazole Teva poveikį. Jeigu, vartojant bet kurį šių vaistų kartu su Aripiprazole Teva pasireiškė neįprastų simptomų, kreipkitės į gydytoją. 

Vaistai, didinantys serotonino kiekį paprastai vartojami esant ligoms, įskaitant depresiją, generalizuotą nerimo sutrikimą, obsesinį-kompulsinį sutrikimą (OKS) ir socialinę fobiją bei migreną ir skausmą:
· selektyvieji serotonino reabsobcijos inhibitoriai (SSRI) (pvz., paroksetinas ir fluoksetinas), vartojami depresijai, OKS, panikai ir nerimui gydyti,
· kiti antidepresantai (pvz., venlafaksinas ir triptofanas), vartojami esant didžiajai depresijai;
· tricikliai antidepresantai (pvz., klomipraminas ir amitriptilinas), vartojami esant depresinei ligai;
· jonažolės preparatai (Hypericum perforatum), vartojama kaip žolinis augalinis preparatas esant lengvai depresijai;
· analgetikai (pvz., tramadolis ir petidinas), vartojami skausmui malšinti;
· triptanai (pvz., sumatriptanas ir zolmitriptanas), vartojami migrenai gydyti. 

Šių vaistų vartojimas gali didinti šalutinio poveikio pasireiškimo tikimybę; jeigu kartu su Aripiprazole Teva vartojant bet kurį iš šių vaistų atsiranda bet kokių neįprastų simptomų, reikia kreiptis į gydytoją.

Aripiprazole Teva vartojimas su maistu ir alkoholiu
Šį vaistą galima gerti neatsižvelgiant į valgį. Negalima gerti alkoholinių gėrimų.

Nėštumas ir žindymo laikotarpis 
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Naujagimiams, kurių motinos vartojo Aripiprazole Teva paskutiniuoju nėštumo trimestru (paskutiniuosius tris nėštumo mėnesius), gali būti šių toliau išvardytų simptomų: drebėjimas, raumenų sustingimas ir (arba) silpnumas, mieguistumas, sujaudinimas, kvėpavimo sutrikimas ir pasunkėjęs maitinimas. Jeigu Jūsų kūdikiui atsirastų bet kuris iš šių simptomų, Jums gali reikėti kreiptis į gydytoją. 

Vartojant Aripiprazole Teva, Jūsų gydytojas su Jumis aptars, ar turėtumėte žindyti, atsižvelgdamas į gydymo naudą Jums ir žindymo naudą Jūsų kūdikiui. Kartu to daryti negalima. Pasitarkite su gydytoju, koks būtų geriausias maitinimo būdas Jūsų kūdikiui, jeigu vartojate šį vaistą.

Vairavimas ir mechanizmų valdymas
Gydantis šiuo vaistu gali pasireikšti galvos svaigimas ir regėjimo sutrikimai (žr. 4 skyrių). 
Reikia į tai atsižvelgti užsiimant veikla, kai reikia visiško budrumo, pvz., vairuojant automobilį ar valdant mechanizmus.

Aripiprazole Teva sudėtyje yra laktozės ir natrio
Jeigu gydytojas jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Šio vaisto tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Aripiprazole Teva

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. 

Rekomenduojama dozė suaugusiesiems yra 15 mg 1 kartą per parą, tačiau gydytojas gali skirti didesnę arba mažesnę dozę iki 30 mg 1 kartą per parą. 

Vartojimas vaikams ir paaugliams
Iš pradžių galima vartoti mažą Aripiprazole Teva dozę, pvz., geriamojo tirpalo (skysčio) dozę. Dozę galima palaipsniui didinti iki paaugliams rekomenduojamos dozės 10 mg, kuri vartojama 1 kartą per parą. Vis dėlto gydytojas gali skirti mažesnę ar didesnę iki 30 mg 1 kartą per parą dozę. 

Jeigu manote, kad Aripiprazole Teva veikia per stipriai arba per silpnai, kreipkitės į gydytoją arba vaistininką. 

Aripiprazole Teva reikia vartoti per burną.

Stenkitės gerti tabletes kasdien tuo pačiu laiku. Nesvarbu ar gersite valgio ar kitu metu. 
Tabletę visada nurykite užgerdami vandeniu. Tabletę galima padalyti į lygias dozes.

Net pasijutę geriau, nekeiskite Aripiprazole Teva tablečių paros dozės ir nenutraukite šio vaisto vartojimo nepasitarę su gydytoju.

Ką daryti pavartojus per didelę Aripiprazole Teva dozę?
Jeigu išgėrėte daugiau Aripiprazole Teva tablečių negu nurodė gydytojas (arba jų pavartojo kitas žmogus), nedelsdami kreipkitės į gydytoją. Jei gydytojo nerandate, pasiimkite vaisto pakuotę ir vykite į artimiausią ligoninę.

Pacientam pavartojusiems per daug aripiprazolo, pasireiškė šie simptomai:
· greitas širdies plakimas, sujaudinimas ir (ar) agresyvumas, kalbos sutrikimas;
· neįprasti judesiai (ypač veido ar liežuvio) ir sumažėjęs sąmoningumo lygis.

Kiti simptomai galėtų būti:
· ūminis sumišimas, traukuliai (epilepsija), koma, karščiavimo, greito kvėpavimo ir, prakaitavimo derinys, raumenų sustingimas ir mieguistumas, retesnis kvėpavimas, užspringimas, padidėjęs ar sumažėjęs kraujospūdis, sutrikęs širdies ritmas.

Jeigu pasireiškė bet kuris iš šių simptomų, nedelsiant kreipkitės į gydytoją arba ligoninę.


Pamiršus pavartoti Aripiprazole Teva
Praleistą dozę reikia išgerti iš karto prisiminus, tačiau negalima gerti dviejų dozių tą pačią dieną. 

Nustojus vartoti Aripiprazole Teva
Gydymo nenutraukite tik dėl to, kad jaučiatės geriau. Svarbu, kad tabletės būtų vartojamos tiek laiko, kiek Jūsų gydytojas nurodys. 

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. 

Dažni šalutinio poveikio reiškiniai (gali pasireikšti rečiau kaip 1 iš 10 asmenų)
· cukrinis diabetas,
· miego sutrikimai,
· nerimo pojūtis,
· neramumo pojūtis, negalėjimas nustygti vietoje, sunkumas nusėdėti,
· akatizija (nemalonus vidinio nerimavimo jausmas, nepaliaujamas noras nuolat judėti,
· nevaldomas trūkčiojimas, mėšlungiški arba rangymosi judesiai,
· virpulys,
· galvos skausmas,
· nuovargis,
· mieguistumas,
· apsvaigimas, 
· drebėjimas ir neryškus matymas, 
· paretėjęs tuštinimasis arba tuštinimosi sunkumai, 
· virškinimo sutrikimas, 
· pykinimas, 
· padidėjęs seilių kiekis burnoje nei paprastai, 
· vėmimas, 
· nuovargio pojūtis.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų)
· hormono prolaktino koncentracijos kraujyje padidėjimas arba sumažėjimas, 
· gliukozės (cukraus) perteklius kraujyje, 
· depresija, 
· pakitęs arba padidėjęs domėjimasis seksu, 
· nekontroliuojami burnos, liežuvio ir galūnių judesiais (vėlyvoji diskinezija), 
· raumenų sutrikimas, sukeliantis sukamuosius judesius (distonija),
· kojų nenustygstamumas, 
· vaizdų dvejinimasis,
· akių jautrumas šviesai, 
· greitas širdies plakimas, 
· kraujospūdžio sumažėjimas atsistojant, sukeliantis galvos sukimąsi, apsvaigimo jausmą arba apalpimą,
· žagsėjimas.

Toliau išvardytas šalutinis poveikis pastebėtas po per burną vartojamo aripiprazolo pateikimo į rinką, tačiau jo dažnis nežinomas (negali būti apskaičiuotas pagal turimus duomenis)
· mažas baltųjų kraujo kūnelių kiekis, 
· mažas trombocitų kiekis, 
· alerginė reakcija (pvz., burnos, liežuvio, veido ir gerklės tinimas; niežulys, dilgėlinė), 
· cukrinio diabeto išsivystymas arba pablogėjimas, ketoacidozė (kraujyje ir šlapime nustatoma ketonų) arba koma, 
· natrio trūkumas kraujyje, 
· apetito neturėjimas (anoreksija), 
· kūno masės sumažėjimas, 
· kūno masės padidėjimas, 
· mintys apie savižudybę, bandymas nusižudyti, savižudybė, 
· agresijos pojūtis, 
· neįprastas jaudulys (ažitacija), 
· nervingumas, 
· sutrikimas, kuriam būdingas karščiavimas, raumenų sustingimas, pagreitėjęs kvėpavimas, prakaitavimas, sąmonės pritemimas ir staigūs kraujospūdžio ir širdies susitraukimų dažnio pokyčiai, alpimas (piktybinis neurolepsinis sindromas), 
· priepuolis, 
· serotonino sindromas (reakcija, galinti sukelti didelės laimės pojūtį, apsnūdimą, nerangumą, nenustygimą vietoje, apgirtimo pojūtį, karščiavimą, prakaitavimą arba raumenų sustingimą),
· sutrikusi kalba,
· akių obuolių fiksavimas vienoje padėtyje, 
· staigi nepaaiškinama mirtis, 
· gyvybei pavojingas nereguliarus širdies plakimas, 
· širdies smūgis (miokardo infarktas),
· sulėtėjęs širdies plakimas, 
· kraujo krešuliai venose, ypač kojų venose (simptomai gali būti kojos tinimas, skausmas, paraudimas ir kiti). Tokie krešuliai kraujagyslėmis gali patekti į plaučius ir sukelti krūtinės skausmą bei kvėpavimo sutrikimus (pajutę bent vieną iš šių simptomų, nedelsdami kreipkitės į gydytoją), 
· didelis kraujospūdis, 
· alpimas, 
· atsitiktinis užspringimas maistu, galintis sukelti pneumoniją (plaučių uždegimą), 
· raumenų aplink balso stygas spazmas, 
· kasos uždegimas, 
· rijimo sutrikimai, 
· viduriavimas, 
· nemalonus pojūtis pilve, 
· nemalonus pojūtis skrandžio srityje, 
· kepenų nepakankamumas, 
· kepenų uždegimas, 
· odos ir akių baltymų pageltimas, 
· pakitę kepenų tyrimų rodikliai, 
· odos bėrimas, 
· odos jautrumas šviesai, 
· plikimas, pernelyg stiprus prakaitavimas,  
· sunkios odos reakcijos, tokios kaip reakcija į vaistą su eozinofilija ir sisteminiais simptomais (angl., drug reaction with eosinophilia and systemic symptoms, DRESS)). Iš pradžių DRESS pasireiškia į gripą panašiais simptomais ir veido išbėrimu, kuris vėliau išplinta, pakyla temperatūra, padidėja limfmazgiai, kraujo tyrimuose nustatomas padidėjęs kepenų fermentų aktyvumas ir padidėja tam tikro tipo baltųjų kraujo ląstelių skaičius (pasireiškia eozinofilija), patologinis raumenų irimas, galintis sukelti inkstų problemas, 
· raumenų skausmas, 
· sustingimas, 
· nevalingas šlapimo išsiskyrimas (šlapimo nelaikymas), 
· pasunkėjęs šlapinimasis, 
· nutraukimo (abstinencijos) simptomai kūdikiui, jeigu vaisto vartota nėštumo laikotarpiu, 
· ilgalaikė ir (arba) skausminga erekcija, 
· sutrikęs bazinės kūno temperatūros reguliavimas ar perkaitimas, 
· skausmas krūtinės srityje, 
· plaštakų, kulkšnių ar pėdų patinimas,
· kraujo tyrimai: padidėjęs ar svyruojantis cukraus kiekis kraujyje, padidėjęs glikuoto hemoglobino kiekis, 
· nesugebėjimas atsispirti pagundai, impulsams ar potraukiui, sukeliantiems poelgius, kurie gali būti žalingi Jums pačiam arba kitiems, pavyzdžiui:
· stiprus potraukis besaikiams azartiniams lošimams, nepaisant sunkių pasekmių asmeniui ar šeimai;
· pakitęs arba padidėjęs seksualinis domėjimasis ir elgesys, keliantis reikšmingą susirūpinimą Jums patiems arba kitiems, pvz., padidėjęs seksualinis potraukis;
· nenumaldomai padidėjęs noras pirkti;
· besaikis valgymas (per trumpą laikotarpį suvalgomas didelis maisto kiekis) arba neįveikiamas potraukis valgyti (suvalgoma daugiau nei įprastai ir daugiau nei reikia alkiui numalšinti);
· liguistas potraukis išvykti, pasišalinti iš vietos.

Pasakykite savo gydytojui, jeigu pasireiškė bet kuris iš šių elgesio atvejų ir jis/ji aptars būdus, kaip valdyti ar sumažinti simptomus.

Pranešama, kad senyvi, demencija sergantys pacientai, vartojantys aripiprazolą, miršta dažniau negu jo nevartojantys. Be to, gauta pranešimų apie juos ištikusį insultą ar mikroinsultą. 

Kitas šalutinis poveikis, kuris gali pasireikšti vaikams ir paaugliams 
13 metų ir vyresniems paaugliams pasireiškusio nepageidaujamo poveikio dažnis ir pobūdis buvo panašūs kaip suaugusiems, išskyrus tai, kad mieguistumas, raumenų trūkčiojimų ar nekontroliuojamų judesių, nenustygimas ir nuovargis atsirado labai dažnai (daugiau kaip 1 pacientui iš 10), viršutinės pilvo dalies skausmas, burnos džiūvimas, padidėjęs širdies susitraukimų dažnis, padidėjęs svoris, apetito padidėjimas, raumenų trūkčiojimai, nekontroliuojami galūnių judesiai ir svaigulys (ypač gulimą ar sėdimą padėtį pakeitus į stovimą) – labai dažnai (daugiau kaip 1 pacientui iš 10).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Aripiprazole Teva

Šį vaistą laikykite vaikams nepastebimoje ir nepasiekiamoje vietoje.

Lizdinėms plokštelėms
Ant lizdinės plokštelės ir dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

DTPE buteliukas
Ant etiketės ir dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

DTPE buteliukas
Tinkamumo laikas po pirmojo atidarymo: 6 mėnesiai.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Aripiprazole Teva sudėtis 
· Veiklioji medžiaga yra aripiprazolas. 
	Kiekvienoje tabletėje yra 15 mg aripiprazolo.
· Pagalbinės medžiagos yra laktozė monohidratas, mikrokristalinė celiuliozė, kukurūzų krakmolas, geltonasis geležies oksidas (E172), hidroksipropilceliuliozė, kroskarmeliozės natrio druska, magnio stearatas.

Aripiprazole Teva išvaizda ir kiekis pakuotėje
Šviesiai gelsvos, apvalios, plokščios tabletės nuožulniomis briaunomis, kurių vienoje pusėje įspausta „15“, kitoje pusėje yra perlaužimo vagelė.
Tabletę galima padalyti į lygias dozes.

Aripiprazole Teva tiekiamas pakuotėmis po 7, 7 x 1, 14, 14 x 1, 28, 28 x 1, 30, 49, 56, 56 x 1, 60, 98, 98 x 1 ar 100 tablečių.

Gali būti tiekiamos ne visų dydžių pakuotės.

Registruotojas ir gamintojas

Registruotojas
Teva B.V., Swensweg 5, 2031 GA, Haarlem, Nyderlandai

Gamintojas
Merckle GmbH, Ludwig-Merckle-Str. 3, 89143 Blaubeuren, Vokietija

arba

Teva Pharma B.V., Swensweg 5, 2031 GA Haarlem, Nyderlandai

arba

PLIVA Hrvatska d.o.o., Prilaz baruna Filipovica 25, 10000 Zagreb, Kroatija

arba

Teva Operations Poland Sp. z.o.o., ul. Mogilska 80, 31-546 Krakow, Lenkija

arba

Actavis Ltd. BLB 015-016 Bulebel Industrial Estate, Zejtun ZTN 3000, Malta

arba

PharmaPath S.A.
28is Octovriou 1, Agia, Varvara, 123 51
Graikija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB Teva Baltics
Molėtų pl. 5 
LT-08409 Vilnius
Tel.+370 5 266 02 03

Šis vaistas Europos ekonominės erdvės valstybėse narėse registruotas tokiais pavadinimais:

Belgija: Aripiprazole Teva 10 mg (15 mg) tabletten/comprimés/Tabletten; Bulgarija:	Aripiprazole TEVA 15mg tablet; Kroatija: Aripiprazol Pliva 10 mg (15 mg) tablete; Čekija: Aripiprazole Teva 10 mg (15 mg); Danija, Estija, Švedija: Aripiprazole Teva; Vokietija: Aripiprazol AbZ 10 mg (15 mg) Tabletten; Vengrija: Aripiprazol-Teva (15 mg tabletta; Airija: Aripiprazole Teva 10mg (15 mg) Tablets; Italija: Aripiprazolo Teva; Latvija: Aripiprazole Teva 15 mg tabletes; Lietuva: Aripiprazole Teva 15 mg tabletės; Nyderlandai: Aripiprazol Teva 10 mg (15mg), tabletten;  Portugalija: Aripiprazol Teva; Rumunija: ARIPIPRAZOL TEVA 10 mg (15 mg) comprimate; Slovėnija: Aripiprazol Teva 10 mg (15 mg) tablete;  Ispanija: Aripiprazol Teva- ratiopharm 10 mg (15 mg) comprimidos EFG 

Šis pakuotės lapelis paskutinį kartą peržiūrėtas 2025-05-28.

QR kodas ir URL
<Kiti informacijos šaltiniai>
<Paskutinė patvirtinta informacija apie šį vaistą yra prieinama skanuojant <QR kodas> <kitas 2D bar kodas> <NFC> kuris yra nurodomas šiame pakuotės lapelyje <PL> <ant dėžutės> išmaniuoju telefonu/įrenginiu. Taip pat ta pati informacija yra prieinama tokiu URL: {URL} < ir Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/>> <{QR kodas}> <{kitas 2D bar kodas}> <{NFC}>

Tik URL
<Kiti informacijos šaltiniai>
< Paskutinė patvirtinta informacija apie šį vaistą yra prieinama šiuo URL: {URL} < ir Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/>>


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.        

  
[bookmark: _GoBack]
9

